K. Tóthová, poslankyňa: (2009-12-04):
K tejto otázke som vystupovala aj v minulosti a osobne patrím medzi tých, ktorí považujú skutočne za zlo tejto spoločnosti drogy, alkohol a závislosť na hazardných hrách, čo dokazujem aj svojimi legislatívnymi návrhmi, pretože si myslím, že sú to závislosti, proti ktorým treba bojovať, najmä pokiaľ sa týkajú našej mládeže, pretože tá by mala byť naša budúcnosť a naša budúcnosť asi nebude dobrá a príjemná, ak bude v nej veľký počet alkoholikov, drogovo závislých ľudí a závislých na herných automatoch. Ja som si dobre preštudovala legislatívny návrh, ale v ňom vôbec nie je slovo „rekreačná herňa“ a niektoré ďalšie súvislosti, ktoré tu boli uvádzané. Hovorí sa v ňom o tom, že herne o hazardných hrách nemôžu byť bližšie k škole ako 200 metrov od školy, od školského zariadenia alebo od ubytovne mládeže. No to je niečo, čo nemôžem povedať, že to nie je dobré. To je niečo, čo si myslím, že by malo byť prijaté. Ďalej hovoríte o „rekreačných herniach“, že by nemali byť blízko Bratislavy, ale vy v návrhu dávate možnosť herňu zriadiť len v obciach: v hlavnom meste Slovenskej republiky v Bratislave, v meste Košice, v mestských častiach viac ako s 50-tisíc obyvateľmi. Tak to mi nejde zase s tým, čo tu odznelo v rozprave, ale osobne si fakt myslím, že mali by sme minimalizovať prípady, kedy aj pri zoskupení štyroch-piatich obydlí to šieste je herňou. To si ja ozaj myslím. Ďalej treba zvážiť, či skutočne jeden prevádzkovateľ v týchto miestach by mal prevádzkovať veľký počet herní. A že prevádzkovateľ hazardnej hry musí vyhotoviť prevádzkované pravidlá herne, tiež si to myslím. Ďalšia veta v § 40: „Výherný prístroj je možné prevádzkovať iba v herni.“ To je v poriadku, ja som za. „V herni, v ktorej sa prevádzkujú výherné prístroje, by malo“ a nie je kasínom, áno, „by malo byť zakázané konzumovať alkoholické nápoje.“ Áno, o tomto ste predložili legislatívny návrh, ale uvádzali ste tu niečo, čo v legislatívnom návrhu vôbec nie je. Pravdepodobne o nich budete, ako mi vyplynulo, hovoriť opätovne pri návrhu na, neviem, odvolanie ministra alebo podobne, ale ja nechcem hovoriť o tých otázkach, ktoré nie sú v predloženom legislatívnom návrhu. O týchto otázkach som v tomto parlamente hovorila už viackrát, vy si veľmi dobre pamätáte, že som viackrát, keď ste predložili legislatívny návrh o hazardných hrách, že som to podporovala, pretože chodím s otvorenými očami a plne vnímam situáciu, že gambleri sú skutočne prevažne mladí ľudia, ktorí sú poznačení už na celý život. Vnímam stanoviská lekárov, ktorí hovoria, že mladí ľudia budú, teda sú veľmi citliví a veľmi rýchlo vzniká u nich návykový efekt, teda že sa stanú závislí. Vnímam finančné prostriedky, ktoré sa vykazujú na liečenie gamblerstva, a aj informácie, že gamblerstvo napriek vyliečeniu na určitý čas je to len vyliečenie, že opätovne proste padajú mladí ľudia znovu do tejto závislosti. Vnímam, že mnohí starostovia si uvedomujú, že toto nebezpečenstvo existuje a že s možnosťou vydať všeobecne záväzné nariadenie s územnou pôsobnosťou vo svojich obciach vydávajú už všeobecne záväzné nariadenie, ktoré skutočne na Slovensku veľmi rozšafnú právnu úpravu, nie prísnu a striktnú, aká by mala byť podľa môjho názoru vzhľadom na zvyšujúci sa trend gamblerov. Konečne preto som dala aj legislatívny návrh spolu s pani poslankyňou Muškovou, kde žiadame, aby kontroly plnenia povinností prevádzkovateľov boli príslušnými orgánmi pravidelné, záväzné, aby sa vyvodzovala zodpovednosť, ale nebudem o tom hovoriť teraz, pretože o tom tu budem hovoriť. Ale toto všetko vnímame. Máme cieľ, myslím, jednoznačný a predložený legislatívny návrh smeruje k zníženiu gamblerstva, k zníženiu možnosti mládeže stať sa závislými na hazardných hrách, preto aj vystupujem k tomuto legislatívnemu návrhu, preto hovorím, že treba napríklad, aby výherný prístroj bol iba v herni, aby nebol blízko školy a podobne. Toto sú veci, na ktorých by sme mali skutočne porozmýšľať. Ale chcem opakovať aj to, čo som povedala minule, že škoda, že takéto razantné postoje, pán poslanec Palko, máte až teraz, keď sedíte v opozičných laviciach. Nie preto, že je to fráza, ale pretože pri minulom vystúpení som vám, teraz odišiel pán poslanec Palko, možno vedel, že... (Reakcia z pléna.) Aha, pardon, prepáčte. Áno, pamätáte si, ako som vám povedala konkrétny prípad, keď sa poukazovalo, ja som vás interpelovala, bolo to vo verejnej správe a vy ste nezaujali taký postoj, ktorý by prezentoval ochotu a hlboké presvedčenie znížiť priestor pre hazardné hry v konkrétnej obci. Nebudem to tu všetko hovoriť, pretože minule som z tohto miesta vám dokumentovala aj číslom tlače, že skutočne tam ste nezaujali taký postoj, aký dneska prezentujete. Ale to nie je podstata môjho vystúpenia. Ja chcem povedať, že nie som dvojtvárna, tak ako prezentujem rozhodnutie bojovať proti rozširovaniu gamblerstva za určitú kontrolu a reguláciu počtu hracích automatov, zato, aby nemohli sa zúčastňovať na týchto hrách osoby najmä pod 18 rokov, zato, aby sme sa touto otázkou zaoberali v našej spoločnosti ako s otázkou, ktorá skutočne prináša nešťastné rodiny, tak vo svojom, ako aj v tomto legislatívnom návrhu ja ho do druhého čítania podporujem. Ale podporujem obsah, ktorý je v tomto legislatívnom návrhu. A možno už aj preto, že včera, teda posledné dni, lebo už bola správa aj predvčerom, ma šokovalo, že 15-ročný chlapec je schopný okrádať svojho nevidiaceho otca len preto, že je pod nejakou závislosťou. Že vnuci okrádajú svoje babičky, že proste dochádza k týmto javom v našej spoločnosti, ktoré znamenajú nešťastie pre rodiny z titulu závislosti. Závislosti, na ktorú potrebujú finančné prostriedky. A jedna z týchto závislostí je aj gamblerstvo, a preto si myslím, že táto spoločnosť má vážny dôvod sa s touto otázkou zaoberať. Ďakujem vám za pozornosť.